重送楊明叔
作者：梅堯臣
朝代：宋

paragraphs: 君將會稽去，舊蹟可以嬉。
予因狀其美，贈子臨路岐。
子不以爲樂，但願有以規。
噫吾豈無說，畏子未及裨。
既求不語子，吾曷忍子欺。
前年子渡淮，夜泊洪澤湄。
有鬼稱使者，來告風波期。
子時再拜謝，乃被鄰船嗤。
逡巡鬼復至，復附船家兒。
怒彼慢嗤士，明當使驚危。
船兒傍舷迴，走若一足夔。
翌日各解舟，出浦風動旗。
子獨乘安流，彼受橫浪吹。
此事非子傳，焉得他人知。
昨逢令弟藴，備述果不疑。
越俗素重鬼，慎勿啟其私。
子口有仁義，子腹有書詩。
子嘗談王道，怪語固未宜。
近聞蘇才翁，問子辟者誰。
得非外戚侯，子怒已豎眉。
今我儻得罪，甘與蘇同之。